Ændringer i Vandprøveregler 2020  
  
Her er de vigtigst ændringer i forhold til Vandprøveregler 2014.  
  
Almene regler  
  
”Vilkår for deltagelse” - det er i flg. reglerne tilladt hunde i Startklasse at bære vest i alle momenter, indtil hundene har opnået oprykningspoint. Herefter skal hundene deltage i Startklasse uden vest på for at opnå oprykningspoint til Åben klasse.

Der er kommet et nyt afsnit om ”Vilkår for deltagelse af udenlandske hunde og indplacering i klasser”.

Deltagelse i DM - der er lavet DM i Startklasse og Åben klasse for 4 hunde i hver klasse. Eliteklasse fortsætter som før.  
  
Startklasse  
  
Moment 2 - søgeapportering: Nu startes momentet med front væk fra vandet. Hunden skal blive i positionen med front væk fra vandet, indtil momentet starter. Det er tilladt at holde hunden, indtil momentet igangsættes.

Moment 4 - bugsering af båd: Nyt moment, hvor fremføring af reb er kommet med i Startklasse. Fører må følge med hunden ud i vandet indtil 2 m fra båden. Hunden skal medbringe rebet ud til båden. Her skal figuranten tage fat i rebet, hvorefter hunden skal bugsere båden ind på land.  
  
Åben klasse  
  
Gruppeafdækning - momentet er fjernet.

Moment 1 - almindelig apportering: Hunden må nu gerne aflevere apporten foran føreren enten stående eller siddende. Afslutning er i udgangsstilling.

Moment 3 - spring fra båd: Nyt moment, hvor spring fra båd er kommet med i Åben klasse. Hunden skal springe først i vandet. Herefter springer føreren i vandet og kalder hunden hen til sig. Hunden skal nu bugsere føreren ind til land.

Moment 6 - livredning af figurant: Nyt moment i Åben klasse som uden ændringer er hentet fra Eliteklasse i den forrige udgave af Vandprøvereglerne.  
  
Eliteklasse  
  
Gruppeafdækning - momentet er fjernet.

Moment 2 - spring og bugsering af båd: Afstanden er ændret fra 25 til 20 meter.

Moment 5 - dirigeret fremføring af redningskrans: Momentet underkendes, hvis hunden henter den forkerte figurant først.

Moment 6 - livredning af figuranter: Nyt moment, hvor hunden svømmer fri ved fod sammen med fører 15 m ud i vandet til figurant 1. Herfra svømmer hunden selv ud til figurant 2 som ligger 5 meter længere ude lidt forskudt i forhold til figurant 1. Hunden bugserer figurant 2 retur til fører og figurant 1. Til slut bugserer hunden alle 3 til land.

Moment 7 - spring og livredning af figurant: Nyt moment, hvor hund og fører sejles ud til 20 m fra stranden. Efter båden følger en figurant som lægger sig passivt i vandet 15 m fra land. Momentet startes og fører lægger redningskransen i vandet, hvorefter han og hunden sejles 10 m længere ud i vandet. Nu giver konkurrencelederen besked om, at hunden må springe i vandet, hvorefter hunden og dernæst fører springer i vandet. De skal nu sammen svømme frem til redningskransen, hvor hunden skal tage fat i rebet og bugsere den ind til figuranten. Herefter bugserer hunden redningskransen, som fører og figurant holder fast i ind til land.

Vandrevisionsudvalget v. Dorthe Helsby og Søren Lützhøft Rasmussen  
24. 3. 2020